**Kjell Gunnar Larsen** (født 30. mai 1956) er en norsk tidligere fagforeningsaktivist og kommunistisk politiker fra Haugesund. Han var tidligere medlem av AKP, RV/Rødt og Tjen folket, men er ekskludert fra alle de tre partiene. Han var en sentral lederskikkelse i Tjen folket og SOS Rasisme. I 2016 ble han dømt for bedrageri i forbindelse med medlemsjukssaken i SOS Rasisme.

Yrke og fagforeningsarbeid
--------------------------

Larsen har bakgrunn som arbeider i aluminiumsindustrien, og gjorde seg først bemerket som fagforeningsleder ved Hydro Aluminium Karmøy Fabrikker.

SOS Rasisme og straffesak
-------------------------

Kjell Gunnar Larsen var sentral da en gruppe AKP-medlemmer overtok sentrale verv i SOS Rasisme tidlig på 1990-tallet, i det som den tidligere ledelsen kalte et «kupp». Fra 1993 var han hovedkasserer, landsstyremedlem, medlem av arbeidsutvalget og daglig leder i SOS Rasisme. Han hadde også en lang rekke andre verv i organisasjonen. Bl.a. var han styreleder i det heleide eiendomsselskapet Aktivisteiendom AS.

Ifølge *Dagbladet* var Larsen «SOS Rasismes mektigste mann». Både *Dagbladet* og *Klassekampen* har skrevet at Larsen går under dekknavnet «Joe S» (eller «Joe»), som ifølge *Klassekampen* henspiller på vestlige mediers kallenavn på Josef Stalin.

I juli 2011 ble SOS Rasisme anmeldt for bedrageri og falsk forklaring av Barne-, likestillings- og inkluderingsdepartementet. Larsen møtte som daglig leder i SOS Rasisme i oktober 2011 i Haugaland tingrett på vegne av organisasjonen, etter at SOS Rasisme hadde blitt saksøkt av LNU for å ha svindlet til seg støtte organisasjonen ikke hadde krav på. SOS Rasisme ble i retten i november 2011 dømt til å betale LNU over ti millioner kroner for å ha lurt til seg offentlig støtte ved å oppgi falske medlemstall. Samtidig tok Namsmannen beslag i 100 prosent av aksjene i selskapet Aktivisteiendom AS, hvor Larsen er styreleder, og i SOS Rasismes kontorer i Haugesund.  SOS Rasisme ble i mai 2013 slått konkurs som følge av dommene mot organisasjonen.

I april 2014 ble Kjell Gunnar Larsen arrestert av politiet og siktet for bedrageri på vegne av SOS-rasisme av over 15 millioner kroner, hvitvasking, boforringelse og bounndragelse i forbindelse med konkursen i SOS Rasisme. I september 2015 ble han tiltalt for grovt bedrageri og grovt økonomisk utroskap.

I dommen av 2. november 2016 ble Larsen frikjent på 20 av 29 tiltalepunkter, men felt på bedrageritiltalen og idømt straff på fengsel i to år, hvorav ett år og seks måneder ble gjort betinget. Larsen har sammen med flere av de tiltalte anket dommen.

Lagmannsretten avviste alle ankene i 2017.

Aktivitet i AKP, RV og Tjen folket
----------------------------------

Larsen var tidligere medlem av både AKP og RV, men ble etterhvert ekskludert fra de to partiene. Da han ble ekskludert fra AKP i 1997 dannet han gruppen Tjen folket sammen med noen meningsfeller. Tjen folket ble av andre på venstresiden beskrevet som en stalinistisk gruppering som ønsket å holde fast på AKPs ideologi fra 1970-tallet. Tjen folket selv oppfatter seg som de eneste kommunistene i Norge. Larsen ble i 2008 beskrevet som den reelle lederen i Tjen folket. Ifølge Boye Ullmann i Rødt var han «'partieier' i den stalinistiske gruppa», der Henrik Ormåsen da var talsmann. Det ble i 2009 offentlig kjent at han formelt var styremedlem i Tjen folket. Larsen ble i 2018 ekskludert fra Tjen folket som ledd i det Tjen folket beskrev som «et oppgjør med en høyrelinje i forbundet»; i en uttalelse fra Tjen folket ble Larsen anklaget for å være «høyreopportunist» og «tvers gjennom revisjonistisk».

Referanser
----------

1. 1 2  Dømt for medlemsjuks og bedrageri, NRK
2. 1 2  Espen Sandli, Eiliv Frich Flydal (31.10.2011). «Uføre Kjell Gunnar anklaget for norgesrekord i medlemsjuks». *Dagbladet*.
3. ↑  «Dekknavn: 'Joe'», artikkel i *Dagbladet* 11. mai 2010
4. ↑  «Tjen Folkets 'Smørbukk'» Arkivert 16. mai 2010 hos Wayback Machine. fra *Klassekampen*, 12. mai 2010
5. ↑  «Regjeringen anmelder SOS Rasisme», artikkel i *VG*, 18. juli 2011
6. ↑  SOS Rasisme dømt til å betale over 10 millioner kroner, *Dagbladet* 10.11.2011
7. ↑
8. ↑  Siktet for underslag av over 15 millioner kroner, NRK
9. ↑  «Kjell Gunnar Larsen anker». *hnytt.no*. 20.02.2017. Arkivert fra originalen 21. februar 2017. Besøkt 20. februar 2017.
10. ↑  «Lagmannsretten avviste anken i SOS Rasisme-saken». *Abcnyheter.no*. 15.6.2017.
11. ↑  Eva Grinde (14.01.2006). «Hel Marx, Egon!». *Dagens Næringsliv*: 26.
12. ↑  Astrid Meland (24.4.2008). «- Stalin var en stor teoretiker». *Dagbladet*.
13. ↑  Hans Petter Sjøli (09.09.2008). «Ut av Rødt». *Klassekampen*: 4.
14. ↑  Hans Petter Sjøli (25.08.2008). «Hiv ut Tjen Folket». *Klassekampen*: 4.  *«[...] den lukkede Tjen Folket-gruppa, som trolig ledes av den mangeårige Haugesunds-ml-eren Kjell Gunnar Larsen».*
15. ↑  Hans Petter Sjøli (29.05.2008). «– Søppel og skrot». *Klassekampen*: 4.  *«Rødt-veteran Boye Ullmann oppfordrer alle medlemmer av stalinist-gruppa Tjen Folket til å gå ut av Rødt [...] Han retter spesielt oppfordringen til Rødt-medlemmet Kjell Gunnar Larsen i Haugesund, som ifølge Ullmann er 'partieier' i den stalinistiske gruppa».*
16. ↑  «SOS rasisme og ultrakommunister med samme sjefer», fra p4.no, 8. september 2009
17. ↑  «Tjente ikke folket». *Klassekampen*: 9. 17.8.2018.
18. ↑  «Om pågående oppgjør med en høyrelinje i Tjen Folket». *Tjen folket*. 2018.